Odavam teenustasu ajab investori eraettevõttesse
Väärtpaberitulu maksustamist saab investeerimiskonto kaudu edasi lükata, kuid süsteem ei arvesta väikeinvestorite seas üha populaarsemate rahvusvaheliste maaklerettevõtetega. Hüve säilitamiseks viiakse investeerimine juriidiliste isikute alla.
Välismaiste maaklerettevõtete ja kauplemisplatvormide teenustasud on võrreldes koduturul tegutsevate pankade pakutavate teenustega märkimisväärselt madalamad. "Näiteks Interactive Brokersi vahendusel on kauplemine umbes 10 korda odavam," ütles Naisinvestorite klubi asutaja Kristi Saare.
Seetõttu eelistavad väikeinvestorid üha enam rahvusvahelisi maaklereid. Nende kaudu on teenitavat tulu aga märksa keerulisem deklareerida kui pankades kehtiva investeerimiskonto süsteemiga. Samuti ei ole võimalik maksustamist edasi lükata.
"Üldplaanis Interactive Brokers ja teised sarnased kauplemisplatvormid meie investeerimiskonto süsteemiga ei ühildu, sest neil puudub Euroopa Majanduspiirkonna või OECD liikmesriigis registreeritud krediidiasutuses pangakonto," selgitas Saare. "Seega tuleb välisplatvormide kasutajatel täita vana tuludeklaratsiooni formaat, kus sisse- ja väljamaksete asemel deklareeritakse kõik tehingud ja nende pealt teenitud tulu," lisas ta.
Maksustamine tülikas
Kui investeerimiskonto süsteemiga saab enamikust pankadest sarnaselt eluasemelaenuintresside teavitusega info ühe klikiga maksuametisse saata, siis välismaistes platvormides seda võimalust pole. "Kokkuvõttes, kuna investeerimiskontot kasutada ei saa, jääb investor ilma kogu maksude edasilükkamise efektist, mis on investeerimiskonto puhul ülisuur pluss," sõnas Saare.
Interactive Brokersit kasutava väikeinvestor Jaak Roosaare sõnul on investeerimiskonto kasutamine koos platvormiga teatud juhtudel võimalik, kuid sellega kaasnevad lisakulud.
"Sellisel juhul tuleks iga müügitehingu korral kanda raha tagasi Eesti pangakontole ning see on tüütu ja kulukas," ütles Roosaare. "Mina kasutan platvormi ilma investeerimiskonto süsteemita ja maksan aasta lõikes tuludelt maksud ära, kuid minu strateegia näeb ka ette tulusid eelkõige dividendidelt ja seega on nii talitamine mõistlik," lisas ta.
Väikeinvestor Taavi Ilvese arvates on ka dividenditulu deklareerimine rahvusvaheliste kauplemisplatvormide puhul tülikas. "See erineb investeerimiskontost kõvasti. Kuna näiteks Interactive Brokers on maakler, ei saa teda käsitleda kui investeerimiskontot," kinnitas ta. "Seega tuleb kõik tehingud käsitsi deklaratsiooni kanda. Dividendide saamist pidin ma tulusid deklareerides maksuametile tõendama,“ rääkis Ilves.
Roosaare sõnul saab Interactive Brokersist raporti aasta jooksul laekunud dividendide ja teenitud kapitalitulu kohta, mis tuleb seejärel eraldi tuludeklaratsioonile kanda. „Maksustamise mõttes on platvorm kindlasti ebamugavam kui näiteks LHV, kus saab maksuameti jaoks kohe koondraporti ja kus on lihtne investeerimiskonto süsteemi kasutada,“ tõdes ta. „Selle ebamugavuse kaaluvad aga üles kordades odavamad teenustasud ja madalamad laenuintressid,“ oli Roosaare veendunud.
Kui rahvusvaheline kauplemiskonto soetada ettevõttele, jääb maksustamine kõrvale, kuniks tulu reaalselt kasutusele võetakse ehk ettevõttest dividende makstakse, selgitas väikeinvestor Kristi Saare. Eraisikuna peab teenitud tulult igal aastal tulumaksu maksma.
Ilves lisas, et Interactive Brokersi pakutava koondraporti põhjal täidetud deklaratsiooni ülevaatamine maksuametis võtab samuti lisaaega. „Sain küll platvormilt vajalikud andmed, mis tõendasid dividendide saamist, kuid seetõttu läks deklaratsioon manuaalsele kontrollimisele ja kinnitati minul näiteks alles mais," jagas ta kogemusi.
Konto ettevõtte nimele
Välismaaklereid kasutades võidetakse küll teenustasudelt, ent kaotatakse maksustamise keerukamaks muutumise ning edasilükkamisvõimaluse kadumise pealt. Seega otsivad investorid võimalusi kitsaskohtade silumiseks.
"See, et eraisikuna peab teenitud tulult igal aastal tulumaksu maksma, tähendab, et kordades lihtsam on rahvusvaheline kauplemiskonto soetada ettevõttele," arutles Saare. "Siis jääb kogu maksustamise teema kõrvale, kuniks tulu reaalselt kasutusele võetakse ehk ettevõttest dividende makstakse," selgitas ta.
Saare hinnangul saaks tekkinud olukorda leevendada, kui lubada investeerimiskonto alla rohkem finantsvara. "Näiteks võiks olla võimalus Interactive Brokers investeerimiskonto alla deklareerida, siis on eraisikute elu palju lihtsam," rääkis Saare. "Muidu oleme tagasi olukorras, miks viis aastat tagasi investeerimiskonto loodi – väikeinvestorid hakkavad oma investeeringuid osaühingutesse kolima," lisas ta.
Saare arvates on eraisikul mõtet teha rahvusvahelisele kauplemisplatvormile konto siis, kui on plaanis kasutada mingeid väga keerulisi instrumente – futuure, optsioone või näiteks võimenduslaenu. „Nende valdkondadega seotud tulusid võib investeerimiskonto süsteemi alt olla keeruline deklareerida,“ põhjendas Saare.